Document ID: 32001D0794

Απόφαση της Επιτροπής
της 9ης Νοεμβρίου 2001
σχετικά με την τροποποίηση της απόφασης 97/222/ΕΚ για τις εισαγωγές προϊόντων με βάση το κρέας από τη Αργεντινή και την Τυνησία
[κοινοποιηθείσα υπό τον αριθμό Ε(2001) 3411]
(Κείμενο που παρουσιάζει ενδιαφέρον για τον ΕΟΧ)
(2001/794/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα υγειονομικά μέτρα κατά τις εισαγωγές ζώων του βοείου, του αιγείου, του προβείου και του χοιρείου είδους, νωπών κρεάτων ή προϊόντων με βάση το κρέας προέλευσης τρίτων χωρών(1), όπως τροποποιήθηκε τελευταία από τον κανονισμό (ΕΚ) αριθ. 1452/2001(2), και ιδίως το άρθρο 21 στοιχείο α),
Εκτιμώντας τα ακόλουθα:
(1) Η απόφαση 97/222/ΕΚ της Επιτροπής, της 28ης Φεβρουαρίου 1997, για την κατάρτιση καταλόγου τρίτων χωρών από τις οποίες τα κράτη μέλη επιτρέπουν την εισαγωγή προϊόντων με βάση το κρέας(3), όπως τροποποιήθηκε τελευταία από την απόφαση 2000/338/ΕΚ(4), καταρτίζει τον κατάλογο των τρίτων χωρών από τις οποίες τα κράτη μέλη επιτρέπουν την εισαγωγή προϊόντων με βάση το κρέας.
(2) Για να αποφευχθεί η εισαγωγή παθογόνων παραγόντων που ενδεχομένως να θέσουν σε κίνδυνο την κατάσταση της υγείας των ζώων στην Κοινότητα, η απόφαση 97/222/ΕΚ προβλέπει διάφορες επεξεργασίες για τα εισαγόμενα προϊόντα με βάση το κρέας.
(3) Οι ειδικοί όροι για την επεξεγρασία εξαρτώνται από τα είδη των ζώων από τα οποία προέρχονται τα προϊόντα με βάση το κρέας και από την αντίστοιχη κατάσταση της υγείας των ζώων στη σχετική τρίτη χώρα όπως ορίζεται στο μέρος ΙΙ του παραρτήματος της απόφασης 97/222/ΕΚ μέσω κωδικών που αναφέρονται στις διάφορες επεξεργασίες οι οποίες προβλέπονται στο μέρος IV του ιδίου παραρτήματος.
(4) Οι βελτιώσεις που σημειώθηκαν στην κατάσταση της υγείας των ζώων όσον αφορά τα πουλερικά στην Αργεντινή επιτρέπουν ορισμένες τροποποιήσεις στο είδος της επεξεργασίας που απαιτείται για την εισαγωγή των προϊόντων με βάση το κρέας στην Κοινότητα.
(5) Από την αποστολή που πραγματοποίησαν οι υπηρεσίες της Επιτροπής στην Τυνησία τον Οκτώβριο 2000 προέκυψε ότι η κατάσταση της υγείας των πουλερικών και ο έλεγχος του τομέα αυτού είναι ικανοποιητικοί. Ως επακόλουθο της αποστολής αυτής επιτρέπεται στην Τυνησία να εξάγει προϊόντα με βάση το κρέας οικόσιτων πουλερικών και εκτρεφόμενων πτερωτών θηραμάτων στην Κοινότητα.
(6) Συνεπώς, η απόφαση 97/222/ΕΚ πρέπει να τροποποιηθεί αναλόγως.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το μέρος ΙΙ του παραρτήματος της απόφασης 97/222/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται για τις εισαγωγές προϊόντων με βάση το κρέας που πιστοποιούνται από την 1η Νοεμβρίου 2001.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 9 Νοεμβρίου 2001.

Labels: 0
3
17
5